ഡ്യൂറണ്ട് കപ്പില് എഫ് സി ഗോവയുടെ ചുംബനം, എക്സ്ട്രാ ടൈമില് ഹീറോ ആയി എഡു ബേഡിയ ഡ്യൂറണ്ട് കപ്പ് എഫ് സി ഗോവ സ്വന്തമാക്കി. ഇന്ന് കൊല്ക്കത്ത സാള്ട്ട് ലേക്ക് സ്റ്റേഡിയത്തില് നടന്ന ഫൈനലില് മൊഹമ്മദന്സിനെ പരാജയപ്പെടുത്തി ആണ് ഗോവ കിരീടത്തില് മുത്തമിട്ടത്. എതിരില്ലാത്ത ഒരു ഗോളിനായിരുന്നു ഗോവയുടെ വിജയം. എക്സ്ട്രാ ടൈം വരെ നീണ്ടു നിന്ന പോരാട്ടത്തില് എഫ് സി ഗോവ ക്യാപ്റ്റന് എഡു ബേഡിയ ആണ് വിജയ ശില്പി ആയത്. മത്സരത്തിന്റെ 105ആം മിനുട്ടില് ആയിരുന്നു ഗോള്. പെനാള്ട്ടി ബോക്സിന് പുറത്ത് വലതു മൂലയില് കിട്ടിയ ഫ്രീകിക്ക് തന്റെ ഇടം കാലു കൊണ്ട് എഡു ബേഡിയ വലയില് എത്തിക്കുക ആയിരുന്നു. മത്സരത്തില് തുടക്കം മുതല് ഇരു ടീമുകളും ഒപ്പത്തിനൊപ്പം ആണ് നീങ്ങിയത്. കാര്യമായി അവസരങ്ങള് സൃഷ്ടിക്കാന് രണ്ടു ടീമുകളും അധികം അവസരം നല്കിയില്ല. മലയാളി താരം നെമില് നന്നായി കളിച്ചു എങ്കിലും മുന് മത്സരങ്ങളെ പോലെ അത്ഭുത നിമിഷങ്ങള് സൃഷ്ടിക്കാന് നെമിലിനും ആയില്ല. കിരീടം നേടിയ ഗോവന് ടീമില് മറ്റൊരു മലയാളി സാന്നിദ്ധ്യമായി ക്രിസ്റ്റി ഡേവിസും ഉണ്ടായിരുന്നു. ഗോവയുടെ ദേശീയ തലത്തിലെ മൂന്നാം വലിയ കിരീടമാണിത്. നേരത്തെ ഐ എസ് എല് ലീഗ് ഷീല്ഡും, അതിനു മുമ്ബ് സൂപ്പര് കപ്പ് കിരീടവും ഗോവ നേടിയിരുന്നു.